Lea Kleiner Haas

Lea Kleiner Haas (Zagreb, 1929ko martxoaren 16an) txiletar akuarelista, grabatzaile, argazkilari eta irakaslea da.

 Biografía 
Lea Kleiner 1929an jaio zen Zagreben, garai hartan Jugoslaviako Erresumako hiria. Marko Kleiner eta Dulli Haasen alaba zen. Bere familia judua zen. Bere ahizpa gaztea, Doris, urte batzuk geroago Yul Brynner aktore errusiar-estatubatuarrarekin ezkondu zen. 1939an, Bigarren Mundu Gerra hasi baino hilabete batzuk lehenago, Europan zegoen antisemitismoa zela eta, familiarekin batera Frantziara joan zen, eta handik, itsasontziz, Txilera.

1947an barne-apainketa ikasten hasi zen Txileko Unibertsitatean, eta 1950ean amaitu zuen karrera. Handik aurrera, 1997ra arte, unibertsitate berean aritu zen irakasle, Marrazketa, Geometria deskriptiboa eta Perspektiba, Konposizioa eta Akuarela katedretan. Lan horretan, berarekin batera hainbat teknika ikasi zituzten dozenaka artista belaunaldi berri trebatu zituen. Leiaren ezaugarri nagusia, irakasle gisa, sormena suspertzeari eta teknika artistiko berrietan arakatzeari eman zion garrantzia izan zen. 1960 eta 1980 urteen artean grabatuan eta argazkigintzan espezializatu zen. Nemesio Antunezek sortutako Taller 99 grabatu-lantegian jardun zuen, eta, horrez gain, Eduardo Vilches eta Guillermo Frommer artista plastikoen eta Bob Borowicz argazkilariaren ikaslea izan zen. 

Bere lanetan natura ohiko gaia zuen, bereziki zuhaitzak eta basamortuak. Grabatuak zuri-beltzean egiten zituen. Hasieran figuratiboak baziren ere, ondoren abstrakziora hurbildu ziren. 1981ean hasi zen akuarelaren teknika garatzen, eta hamarkada haren erdialdean bere tailerra sortu zuen. Bere teknika dela eta, Txileko akuarela berritu zuen artistatzat jotzen da, ura eta pigmentu diluituak, marrazkirik gabeak, bakarrik erabiltzen baitzituen. Bere lanetako formen sintesia ere nabarmendu da. Kleinerrek uraz eginiko lan artistikoarekin izan zuen interesa igeriketarekin lotu zuen, gaztetan egin zuen kirola.

1987an kritikaren saria jaso zuen, Santiagoko Kritikoen Zirkuluak emana.

Bere lanak Arte Ederren Museo Nazionalaren, Concepcióneko Pinakotekaren eta MoMAren bildumetan daude.

 Referencias 

Kanpo estekak

 Lea Kleiner, Artistas Visuales Chilenos - Museo Nacional de Bellas Artes
 Lea Kleiner. Pintora, grabadora y fotógrafa. E.M.A. Enciclopedia de Mujeres en el Arte.
 Valdés Urrutia, Cecilia (2017-07-16), Lea Kleiner, magia y renovación de la acuarela en Chile (Elkarrizketa)
 LEA KLEINER: "Mi arte se dibuja con agua" (2021-08-01)
 Conversatorio virtual exposición "Las formas del silencio" de Lea Kleiner. YouTubeko Extensión Utalca kanalean.

Kategoria:Txileko emakumeak
Kategoria:Txileko margolariak
Kategoria:Emakume argazkilariak
Kategoria:Emakume margolariak
Kategoria:Emakume grabatzaileak
Kategoria:Zagrebtarrak